Vavasati a va ri ku swekeni hi mapoto ya magalaza. Mavito ya wona hi ku landza tisayizi a ma tiviwa hi vona. A ku ri xipinya-pinya. Hi nkarhi wolowo lori ya tende yo ta yi ta fika na yona. Vafana vo vamba tende va xika, va sungula ku tirha ntirho wa vona. Le masirheni na kona a ku ri ku endliweni ka yindlu yo hetelela ya mufi. Majaha ya Mambhumbhu a ma nga lavi lavakulu vo tani hi tatana Bilankulu va tikarhata. Hikwalaho Bilankulu a a swi tshikerile vona, a ya tshama ekaya. "Hi kombela ku mi vulavurisa he buti" Mana wa Bilankulu a vitana n'wana wa yena. A a n'wi vitana 'buti' hambileswi a a ri n'wana wa yena. Bilankulu o tlakuka, vo ya yima hi le maswin'wini na mana wa yena, na hahani wa yena, va hleva. "Hi ngo vona ri rhenga loyi wa mufana a nga vonaki se swi ta endlisa ku yini" Ku vutisa mana wa Bilankulu?